На основу члана 13. Закона о подстицајима у пољопривреди и руралном развоју („Службени гласник РС“, број 10/2013, 142/2014, 103/2015 и 101/2016), члана 66. Статута скупштине општине Косјерић („Службени лист општине Косјерић“, број 3/19), Програма подршке за спровођење пољопривредне политике и политике руралног развоја општине Косјерић за 2022. годину („Службени лист општине Косјерић“, број 7/22), и Одлуке Председника општине Косјерић број: 320-209/2022 од 21.11.2022. године, Председник општине Косјерић расписује:

## КОНКУРС

### О ДОДЕЛИ ПОДСТИЦАЈНИХ СРЕДСТАВА ЗА НАБАВКУ НОВЕ ОПРЕМЕ ЗА ПЧЕЛАРСТВО У 2022 ГОДИНИ

**УСЛОВИ КОНКУРСА:**

- Право на бесповратна подстицајна средства имају физичка лица – носиоци регистрованог пољопривредног газдинства у активном статусу са пребивалиштем и производњом на територији општине Косјерић.

- Да су регистровали пчелињак и пчелиња друштва у Централној бази података о обележавању животиња и да поседују у свом власништву, односно у власништву члана РПГ: 5-500 кошница пчела.

-Да су у потпуности реализовали инвестиције за које подносе захтев у периоду од 01.01.2022. године, а најкасније до дана подношења захтева за остваривање права на подстицаје.

- Регистрована пољопривредна газдинства могу конкурисати за подстицај за опрему из листе прихватљивих инвестиција која је у оквиру овог конкурса.

-Минимална вредност инвестиције за коју се подноси захтев за остваривање права на подстицаје по кориснику је 20.000,00 динара без ПДВ-а.

- Општина Косјерић ће субвенционисати купљену опрему у пчеларству у висини од 50 % од цене без ПДВ-а, а максимални износ субвенције не може прећи 50.000,00 динара по кориснику.

- Опредељена средства по Програму подршке за спровођење пољопривредне политике и политике руралног развоја општине Косјерић за 2022. годину за ову намену су 500.000,00 динара.

- Одобравање захтева и исплата подстицаја вршиће се по редоследу подношења захтева до утрошка планираних средстава.

- Једно домаћинство може у току трајања конкурса поднети само један захтев без обзира на број купљене опреме за коју подноси захтев.

- Захтев за подстицај подноси се на прописаном обрасцу који се може добити у општинској управи Косјерић, канцеларија бр: 17.

- Захтев за подстицај са пратећом документацијом се подноси преко писарнице општинске управе, претходно административно проверен од стране саветника за пољопривреду општинске управе Косјерић.

Листа прихватљивих инвестиција у оквиру мере:

1. кошнице и делови кошница,

2. центрифуге,

3. електрични отклапач саћа,

4. каде за отклапање саћа,

5. електричне пумпе и пунилице за мед,

6. топионици за восак,

7. електрични декристализатор,

8. аутоматски сто за паковање меда,

9. сушара за полен,

10. стресач пчела,

11. пчеларске ваге,

12. сатне основе,

13. пчеларски млин за шећер,

14. кибла за прављење погача,

15. преса за сатне основе.

УЗ ЗАХТЕВ СЕ ПРИЛАЖЕ СЛЕДЕЋА ДОКУМЕНТАЦИЈА:

- Копија Потврде о активном статусу у регистру пољопривредних газдинстава за 2022. годину;

 - Извод из евиденције о регистрацији пчелињака и пчелињих друштава (добија се у ветеринарској станици);

- Копија наменског текућег рачуна за пољопривреду отвореног у пословној банци;

-Доказ о извршеном плаћању предметне инвестиције и то: потврда о преносу средстава или извод, оврен од стране банке, а у случају када је физичко лице извршилио готовинско плаћање или плаћање картицом може доставити само фискални исечак.

- Рачун (писани) за набавку предметне инвестиције са јасно израженом ценом опреме са и без ПДВ-а;

- Отпремница за коју је по важећим прописима утврђена обавеза издавања отпремнице;

- У случају да се ради о опреми која је купљена од предузећа или радње који нису у систему ПДВ-а или у систему фискализације, потребно је доставити изјаву са потписом и печатом датог предузећа или радње да нису у систему ПДВ-а, односно о ослобађању фискализације.

- Копија гарантног листа за купљену робу за коју је утврђена обавеза издавања гарантног листа, односно изјаву добављача да иста не подлеже обавези издавања гарантног листа (оригинал на увид приликом подношења захтева;

-Подносилац захтева је дужан да омогући несметану контролу набављене нове опреме у пчеларству за коју је поднео захтев службеним лицима општинске управе општине Косјерић.

-У случају да су средства не наменски коришћена или је документација лажно приказана у захтеву корисник мера подршке губи право на мере подршке наредних 5 година.

- Корисник средстава не сме да отуђи предмет инвестиције за коју је остварио подстицај у року од три године од дана исплате подстицаја и да у том периоду опрему наменски користи.

- О поднетим захтевима одлучиваће Председник општине Косјерић.

#### **КОНКУРС ЈЕ ОТВОРЕН ОД 21.11.2022. до 07.12.2022. године.**

**Сви Захтеви који су непотпуни и предати ван конкурсног рока неће бити разматрани.**

**У Косјерићу Председник општине**

**21.11.2022. године Жарко Ђокић**

#####